Soweto betoog teen kragonderbrekingsBetoging teen beurtkrag in Soweto (14 Mei 2015) Foto: @neriahlakotsa, Twitter) Inwoners van Soweto en omliggende dele het ‘n optog gehou teen die herhaaldelike kragonderbrekings en gesê Soweto word “die ergste getref”. Sommige inwoners in Soweto betaal so min as R50 per maand vir hul elektrisiteitsgebruik. Vir die 60-jarige Julia Mpunzi, ŉ pensioenaris van White City Jabavu in Soweto, is dit egter ŉ groot deel uit haar begroting. Sy is ten gunste van die betogings wat verlede naweek plaasgevind het teen Eskom se kragonderbrekings in Soweto. “Ek ondersteun hulle, want sommige van ons betaal elke maand ons elektrisiteit met ons maandelikse toelae, maar hulle skakel nog steeds ons ligte af,” het sy aan News24 in Dieploof, Soweto, op pad huis toe van die kliniek af, gesê. Honderde mense van Soweto en omliggende gedeeltes het aan ŉ optog deelgeneem van die Hector Pietersen-plein in Orlando na Eskom se streekskantoor in Diepkloof. Die ANC se Johannesburg-tak, wat die Soweto-inwoners steun in hul klag oor die kragonderbrekings wat tot 10 ure lank geduur het in sommige gebiede, het die betoging gereël. Mpunzi het gesê Eskom moet van huis na huis gaan en inspeksie doen om te bepaal wie betaal nie elektrisiteit nie. “Baie mense in Soweto betaal nie vir elektrisiteit nie, maar ons pensioenarisse betaal R50 per maand. Ek wens Eskom wil seker maak dat diegene wat nie betaal nie, se krag eerder afgesny word.” Sy het gesê beamptes van Eskom het White City besoek om te bepaal watter huishoudings nog nie die nuwe meterbokse geïnstalleer het nie. “Ons het hulle nie by ons huis nie en ons soek dit nie.” Mpunzi en haar 80-jarige pa, broer en vier broerskinders bly saam in ŉ huis. Slegs een familielid het ŉ werk, het sy gesê. “Die R50 is vir ons almal.” Thabo Mtela (32), wat in Killarney naby Orlando bly, het ook die optog ondersteun. Hy het sy werk verloor ná ŉ beenbesering ŉ paar jaar gelede. Hy oorleef sedertdien op ŉ ongeskiktheidstoelaag. Hy het gesê hy betoog teen Eskom se herhaaldelike kragonderbrekings in die informele nedersetting. “Ek het gekom om oor hierdie kragonderbrekings te kla. Soweto word die ergste getref.” Hy het gesê hy bly saam met sy ma, suster en haar vier kinders. Die elektrisiteitsrekening word uit sy ma se pensioengeld betaal. “Nie een van ons sewe het werk nie.” Bron: Mpho Raborife, News24